open-index/open-wikipedia-markdown huggingface dataset:
Keltaviirupenta

**Keltaviirupenta** (*Pentapodus emeryii*) on pentoihin kuuluva kalalaji. Lajia tavataan lämpimissä vesissä indopasifisella merialueella.

## Koko ja ulkonäkö
Keltaviirupenta kasvaa useimmiten noin 15–18 cm pitkäksi, mutta suurimmat yksilöt voivat olla 25–35 cm pitkiä. Kalan vatsaevät ovat pitkät ja pyrstöevän kärkiruodot ovat pidentyneet rihmamaisiksi. Täysikasvuisen keltaviirupennan selkä on kirkkaan sininen ja vaalenee vatsaa kohden. Kuono on keltainen ja selässä sekä kyljessä on keltainen poikkijuova.    

## Levinneisyys ja elintavat
Keltaviirupentaa tavataan Jaavalta Filippiineille ja Australian luoteisosiin. Laji elää parvissa koralliriutoilla ja syö muun muassa kaloja, äyriäisiä ja matoja.

Keltaviirupentaa kalastetaan ja toisinaan sitä pidetään merivesiakvaarioissa

## Lähteet
Nenäinniemen päiväkotikoulu

**Nenäinniemen päiväkotikoulu** on Jyväskylän Nenäinniemen kaupunginosassa toimiva peruskoulu vuosiluokille 1–3, jonka yhteydessä toimii päiväkoti ja esikoulu. Päiväkotikoululla on kaksi rakennusta: päärakennus eli Nenäinniemitalo sekä viereinen Essujen talo. Koulussa on 88 oppilasta (20.1.2025).

Koulun rehtori on Juhana Autio, joka toimii samalla Tikan koulun rehtorina.

## Historiaa
Nenäinniemen asuinalueen rakennuttamisen alettua 1980-luvulla koulua suunniteltiin aluksi Päijänteen Pohjanlahden rannalle. Samassa suunnitelmassa Nenäinniemi olisi yhdistetty Ristikiveen sillalla, jolloin koulu olisi ollut Nenäinniemen ja Ristikiven yhteinen. Suunnitelmasta kuitenkin luovuttiin ja koulu päätettiin rakentaa nykyiselle paikalleen. Jyväskylän kaupungin Rakennusviraston Talonsuunnitteluosaston rakennuttama, Ulla Rannanheimon suunnittelema päärakennus valmistui vuonna 1993. Postmodernismia edustava epäsymmetrinen päärakennus on luokiteltu maakunnallisesti arvokkaaksi rakennetuksi kulttuuriympäristöksi.

Koulua suuniteltiin lakkautettavaksi kaupungin vuoden 2014 päiväkoti- ja kouluverkkosuunnitelman luonnoksessa. Pohjanlammen koulun laajennuksen arvioitiin valmistuvan vuonna 2017, jonka jälkeen Nenäinniemen koulutilat olisi luonnoksen mukaan poistettu käytöstä.

## Lähteet
Musa Mwariama

**Musa Mwariama** (oikealta nimeltään *M’Kirigua M’Muchiri*; 1928–1989) oli kenialainen mau-mau-kapinan johtohahmo. Hän oli ryhmän korkea-arvoisin kenttämarsalkka. Hän ei joutunut koskaan brittijoukkojen kiinni ottamaksi.

Mwariama oli kotoisin Merun alueelta. Hän kuoli 61-vuotiaana lähdettyään Merusta Ukambaniin, jossa hän auttoi käärmeen puremaa ystäväänsä imemällä tämän jalkaa kuolettavin seurauksin.

## Lähteet
Dedan Kimathi

**Dedan Kimathi** (1920 Kanyinya, Nyerin piirikunta – 18. helmikuuta 1957 Kamitin vankila) oli kenialainen mau-mau-kapinan johtohahmo. Hän taisteli kenttämarsalkkana brittiläisiä siirtomaaisäntiä vastaan, mutta joutui näiden teloittamaksi.

Kimathi liittyi King's African Riflesin joukkoihin vuonna 1941, mutta jätti ne pian afrikkalaisten sotilaiden huonojen olojen johdosta. 1940-luvun lopussa Kimathi liittyi Kenya African Unioniin, joka oli Kenian ensimmäinen kansallinen poliittinen puolue. Hän toimi sihteerinä sen Ol Kaloussa. Kimathi nousi näkyvään asemaan mau-mau-joukoissa 1950-luvun alussa. Britit pidättivät hänet 21. lokakuuta 1956. Poikkeustilan aikaisen lainsäädännön nojalla hänet tuomittiin kuolemaan tuliaseen ja ammusten laittomasta hallussapidosta 19. marraskuuta 1956. Hänet hirtettiin Kamitin vankilassa 18. helmikuuta 1957. Asiakirjojen mukaan Kimathi tuli haudatuksi vankilan maille. Tarkkaa hautapaikkaa ei ole sittemmin löydetty.

Kimathin hautapaikan selvittämistä ja virallisten hautajaisten järjestämistä on vaadittu Keniassa. Leski, itsekin kapinaan osallistunut Mukami Kimathi vaati sekä Britannialta että Kenialta asiassa etenemistä vielä joulukuussa 2022. Hän kuoli toukokuussa 2023. Dedan Kimathin mukaan nimetty teknologinen yliopisto perustettiin vuonna 2012.

## Lähteet
Mukami Kimathi

**Mukami Kimathi** (k. 4. toukokuuta 2023 Nairobi) oli kenialainen mau-mau-kapinan osallistuja ja kapinajohtaja Dedan Kimathin vaimo. Hän koordinoi mau-mau-liikkeessä naisten vastarintatoimintaa.

Kimathin mies joutui brittisotilaiden teloittamaksi helmikuussa 1957. Kimathi vaati vuodesta 1963 lähtien miehensä merkitsettömän hautapaikan osoittamista sekä Britannian että Kenian hallinnoilta. Hänellä oli kahdeksan tytärtä ja kaksi poikaa. Kimathi kuoli sairaalassa Nairobissa ja tuli haudatuksi kotikaupunkiinsa Njabiniin Nyandaruan piirikuntaan. Hän oli eri lähteiden mukaan kuollessaan 96- tai 101-vuotias. Hän oli esittänyt vaatimuksen miehensä hautapaikan selvittämisestä ja virallisista hautajaisista vielä joulukuussa 2022.

Kimathi julkaisi omaelämäkerran.

## Lähteet
Jaakko Rauva

**Jaakko Rauva** (s. 3. elokuuta 1820) oli suomalainen Mouhijärveltä kotoisin ollut isokokoinen voimamies. Hän pituutensa oli 32-vuotiaana 3 kyynärää 17,5 tuumaa eli noin 221,5 senttimetriä. Painoa hänellä oli 18 leiviskää (163 kiloa). Hänen sisaruksensa ja vanhempansa olivat normaalikokoisia.

Jaakko Rauva oli talonpojan poika Rauan tilalta Mouhijärveltä. Hän herätti ensimmäisen kerran laajempaa huomiota Tampereen Pertun markkinoilla kannettuaan täysikasvuista hevosta käsivarsillaan. Kotonaan Mouhijärvellä hän kykeni nostamaan hevosen aidan yli ja käsittelemään yksin suurta myllynkiveä. Rauva kantoi viisi tynnyriä rukiita riihen luota yhdellä kertaa kotiin. Hän pani jyvät rekeen ja kantoi ne siinä. Hän sai sitten rukiit palkaksi tästä voimainkoetuksesta. Rauva häpeili alkuaan suurta kokoaan ja kulki kumarruksissa. Rattailla ajaessaan poisti istuinlaudan istuen rattaitten pohjalla. Myöhemmin kun hän alkoi kulkea esiintymässä, hän kuitenkin suoristi selkänsä ja kohotti olkapäitään näyttääkseen vielä kookkaammalta.

Joulukuussa 1852 Rauva tuli Helsinkiin näyttämään maksua vastaan itseään yleisölle. Eräs tamperelainen kauppias oli keväällä 1852 houkuttellut hänet mukaansa Venäjälle, ja siellä hän kiersi esiintymässä muun muassa Pietarissa, Moskovassa ja Nizhni Novgorodissa. Jälkimmäisessä kaupungissa Rauvan ansaitsemat esiintymispalkkiot varastettiin. Hän oli aikonut ostaa talon kokoamillaan rahoilla. Rauva jatkoi sittemmin matkailuaan ulkomailla ja kuoli Puolassa.

Satakunnan museossa Porissa on Rauvan kengän lesti, jolla hänelle teetettiin kengät ripillepääsyä varten. Lestin pituus on kolme korttelia.

## Lähteet
Boren kirkko

**Boren kirkko** () on Kleppin kunnassa Norjassa sijaitseva puinen pitkäkirkko vuodelta 1891.
## Lähteet

## Aiheesta muualla
Frøylandin ja Orstadin kirkko

**Frøylandin ja Orstadin kirkko** () on Kleppin kunnassa Norjassa sijaitseva betonikirkko vuodelta 2008.
## Lähteet

## Aiheesta muualla
Hedenstadin kirkko

**Hedenstadin kirkko** () on Kongsbergin kunnassa Norjassa sijaitseva kivinen pitkäkirkko 1100-luvulta.
## Lähteet

## Aiheesta muualla
Jasmin Anoschkin

**Jasmin Anoschkin** (s. 1980 Pori) on Helsingissä työskentelevä kuvataiteilija, jonka tuotantoon kuuluu pääasiassa humoristisia ja värikkäitä puu- ja keramiikkaveistoksia, sekä maalauksia ja videoteoksia. Anoschkin muotoilee veistoksistaan sielukkaita ja sympaattisia eläinhahmoja, kuten bambeja, virtahepoja ja kirahveja tai mielikuvituksellisia olentoja. Teoksilla on usein myös leikkisät nimet, kuten *PalstaHilma* *TilliNiska* (2012), *MansikkaSoftis* (2017) tai *Korva-silmä-tissi-kojootti*. Anoschkinin teosten muotokieli on ekspressiivistä, karkeaa ja suurpiirteistä. Hän on käsitellyt niillä muun muassa yhdenvertaisuutta, normeista etääntyviä identiteettejä ja epätäydellisyyttä, naisen asemaa, rasismia ja ympäristön tilaa. Myös Anoschkinin maalaukset ovat värikkäitä ja nopeilla siveltimenvedoilla toteutettuja, usein muotokuvia hänen omasta lähipiiristään. Hänen tuotantoonsa kuuluu myös julkisen tilan taidetta. Espoon Perhekeskukseen hän on toteuttanut keraamisen seinäreliefin *Satunnaislajikkeiden synty* (2022).

Valmistuttuaan kuvanveistäjäksi Taideyliopiston Kuvataideakatemiasta vuonna 2004 Anoschkin on pitänyt yksityisnäyttelyitä Suomessa, Yhdysvalloissa, Espanjassa ja Englannissa. Vuodesta 2001 alkaen hän on osallistunut yhteisnäyttelyihin Suomessa ja ulkomailla. Vuonna 2012 hänelle myönnettiin Vuoden nuori satakuntalainen kuvataiteilija -palkinto. Vuonna 2017 Anoschkin valittiin Postin taidepalkinnon saajaksi. 

## Lähteet

## Aiheesta muualla
* Jasmin Anoschkinin esittely Arabian taideosasto yhdistyksen sivuilla.
* Jasmin Anoschkinin teoksia Kansallisgallerian kokoelmissa.
Efteløtin kirkko

**Efteløtin kirkko** () on Kongsbergin kunnassa Norjassa sijaitseva kivinen pitkäkirkko 1100-luvulta.
## Kuvia

Efteløt kirke koret 1965 AM Olden.jpg|Alttari

## Lähteet

## Aiheesta muualla
Jondalenin kirkko

**Jondalenin kirkko** () on Kongsbergin kunnassa Norjassa sijaitseva puinen pitkäkirkko vuodelta 1882.
## Kuvia

Jondalen kirke T067 01 0410.jpg|Alttari

## Lähteet

## Aiheesta muualla
Stanley Mathenge

**Stanley Mathenge wa Mirugi** (1919 Mahiga – kadonnut 1955) oli kenialainen mau-mau-kapinan kenraali, jonka uskotaan olleen mukana käynnistämässä kapinaliikkeen toimintaa Dedan Kimathin rinnalla. Hänen on väitetty lähteneen Etiopiaan vuonna 1955, mutta hän on sittemmin kadonnut.

Mathengella oli mau-mau-kapinaa edeltänyttä taistelukokemusta Myanmarista. Hän johti Kenya African Union -puolueen yhteydessä toiminutta Forty Groupia ja perusti Kenya Riigi -taistelijaryhmän. Mathengen vaimo Miriam Muthoni Mathenge joutui brittisotilaiden vangitsemaksi kahdeksan vuoden ajaksi, mutta ei suostunut paljastamaan miehensä olinpaikkaa. Häntä pidettiin Kamitin vankilassa. 

Toimittaja Joseph Karimi on väittänyt etiopialaisen maanviljelijä Ato Lemma Ayanun (k. 2010) olleen todellisuudessa Mathenge. Ayanu saapui valtiovieraana Jomo Kenyattan kansainväliselle lentoasemalle 30. toukokuuta 2003 ja sai perheineen hotellimajoituksen. Hän ei kuitenkaan osannut kikujua, swahilia eikä englantia, mikä herätti epäilyjä henkilöllisyydestä. Mathengen vaimo uskoi Ayanun olleen hänen miehensä, mutta poika Mirugi Mathenge oli eri mieltä. Kenialainen Nation Media Group rahoitti Mathengen vaimolle ja veljelle sekä kahdelle mau-mau-veteraanille matkan Etiopiaan, jossa Ayanu oli määrä tunnistaa Mathengeksi. Turvallisuusministeri Chris Murungaru kuitenkin katsoi hallituksen tulleen huijatuksi, ja vuonna 2007 ilmoitettiin, että DNA-testien mukaan Ayanu ei ollut sukua Mathengeille.

## Lähteet
Tranholmen

**Tranholmen** on taajama ja saari Danderydin kunnassa Tukholman läänissä Upplandin historiallisessa maakunnassa Ruotsissa. Taajamassa oli 427 asukasta vuonna 2021. Tranholmeniin pääsee vain veneellä, ja asutus koostuu pääasiassa ympärivuotiseen käyttöön muutetuista vapaa-ajanasunnoista.

## Lähteet

## Aiheesta muualla
Eda glasbruk

**Eda glasbruk** on taajama Edan kunnassa Värmlandin läänissä samannimisessä  historiallisessa maakunnassa Ruotsissa. Taajamassa oli 226 asukasta vuonna 2021. Nimensä mukaisesti siellä on aiemmin toiminut lasitehdas.

## Lähteet

## Aiheesta muualla
Joachim Nielsen

**Joachim "Jokke" Nielsen** (8. syyskuuta 1964 Oslo – 17. lokakuuta 2000 Oslo) oli norjalainen rockmuusikko ja Jokke & Valentinerne -yhtyeen keulahahmo. Nielsen kuoli heroiinin yliannostukseen 36-vuotiaana lokakuussa 2000.

Nielsenin isä on taidemaalari John David Nielsen ja veli sarjakuvataiteilija Christopher Nielsen.
## Kuvia

Joachim Nielsens gang - 2017-02-12.jpg|Laulajan mukaan nimetty Joachim Nielsens gang -kuja Oslossa.

## Lähteet

## Aiheesta muualla
Carl Edvard Johansson

**Carl Edvard Johansson** (15. maaliskuuta 1864 – 30. syyskuuta 1943) oli ruotsalainen insinööri. Hän asui nuorena joitakin vuosia Yhdysvalloissa ja palasi Ruotsiin vuonna 1885. Työskennellessään eskilstunalaisella kivääritehtaalla hän kehitti teräksisen mittapalasarjan, joka helpotti tarkkoja mittoja vaativaa sarjavalmistusta.
## Kuvia

GaugeBlockMetricSet.jpg|Mittapalasarja

## Lähteet

## Aiheesta muualla
Muthoni Kirima

**Muthoni Kirima** (1930/1 Tetu – 4. syyskuuta 2023) oli kenialainen, josta tuli ainoa kenttämarsalkan arvon saanut naispuolinen mau-mau-kapinallinen.

Kirima toimi alun perin vakoojana vapaustaistelijoiden hyväksi ja raportoi Dedan Kimathille. Hän meni naimisiin Mutungi Gichuhin kanssa. Avioliiton kestettyä vain vuoden hän miehensä tavoin liittyi metsään kätkeytyneisiin mau-mau-kapinallisiin. Kirima sai Daniel arap Moilta mitalin palveluksistaan itsenäisyystaistelussa vuonna 1998. Hän sai toisen kunnianosoituksen Uhuru Kenyattalta vuonna 2014. Kirima kiidätettiin 4. syyskuuta 2023 sairaalaan terveysongelmien takia, mutta hänet todettiin kuolleeksi sairaalaan saapumisen yhteydessä.

## Lähteet
Sebastián Yatra

**Sebastián Yatra**, oikealta nimeltään **Sebastián Obando Giraldo**, (s. 15. lokakuuta 1994) on kolumbialaissyntyinen laulaja ja lauluntekijä. Hän käyttää artistinimenään hindinkielistä sanaa *yatra*.

Yatra syntyi Kolumbiassa ja muutti viisivuotiaana joidenkin perheenjäsentensä kanssa Miamiin Yhdysvaltoihin isän jäädessä työhön Kolumbiaan. Valmistuttuaan Sagemont Schoolista vuonna 2012 Yatra meni Bostonin yliopistoon opiskelemaan liiketoimintaa, mutta jätti opinnot pian kesken keskittyäkseen laulamiseen.

Vuoden 2013 singlestä ”El psicólogo” tuli hitti Kolumbiassa ja muualla Latinalaisessa Amerikassa. Myöhempiä menestyskappaleita olivat ”Traicionera” (2016) ja ”Tacones rojos” (2021). Esikoisalbumi *Mantra* (2018) nousi ykköspaikalle Billboardin Latin Pop Albums -listalla ja oli Latin Grammy -ehdokkaana.

Lin-Manuel Mirandan säveltämä ja Yatran esittämä ”Dos oruguitas” Disneyn animaatioelokuvassa *[[Encanto]]* (2021) oli ehdolla Oscar-palkinnon saajaksi. Kappale nousi Billboardin Hot 100 -listan 40 parhaan joukkoon.

Vuonna 2022 hän voitti kaksi Latin Grammy -palkintoa, paras pop-albumi (Best Pop Vocal Album) kolmannesta LP-levystään *Dharma* ja paras pop-kappale (Best Pop Song) kappaleestaan ”Tacones rojos”. *Dharma* oli myös Grammy-ehdokkaana parhaasta latinopop-albumista (Best Latin Pop Album) vuoden 2023 Grammy-gaalassa.

## Diskografia (valikoima)
### Albumit
* *Mantra* (2018)
* *Fantasía* (2019)
* *Dharma* (2022)

### EP:t
* *Extended Play Yatra* (2017)
### Singlet
* ”El psicólogo” (2013)
* ”Para olvidar” (2014)
* ”No me llames” (2015
* ”Como mirarte” (2015)
* ”Traicionera” (2016)
* ”Robarte un beso” (Carlos Vivesin kanssa, 2017)
* ”Alguien robó” (Nachon ja Wisinin kanssa, 2017)
* ”Bonita” (Juanesin kanssa, 2019)
* "Chica ideal” (Guaynaan kanssa, 2020)
* ”Adiós” (2021)
* ”Tacones rojos” (2021)
* ”Dos oruguitas” (2021)
* ”Pareja del año” (Myke Towersin kanssa, 2021)
* ”Energía bacana” (2023)
* ”Vagabundo” (Manuel Turizon ja Beélen kanssa, 2023)

## Lähteet
Blasto Ooko

**Samuel Blasto Ooko** (1958 Changamwe – 16. syyskuuta 2024 Kiambu) oli kenialainen säveltäjä, sovittaja ja kuoronjohtaja. Hän saavutti arvostusta vaikuttajana kenialaisen kuoromusiikin alueella.

Ooko opiskeli Siriban ja Kerichon opettajaopistoissa. Hän toimi urallaan kuoromestarina eri puolilla Keniaa. Hän oli mukana perustamassa Masters Chorale -ryhmää, joka esiintyi kansainvälisesti. Ookon tuotantoon kuuluu yli 1&nbsp;500 sävellystä, joiden joukossa on virsiä ja isänmaallisia lauluja. Useat Ookon kuoroteokset otettiin kenialaisten kuorojen ohjelmistoihin. Ooko yhdisti teoksissaan oman aikansa musiikillisia aineksia kenialaisen kansanmusiikin perinteisiin. Kappaletta “Niwara Nono” (1998) esitettiin myös Yhdysvalloissa ja Isossa-Britanniassa. Ookon tunnettuihin kappaleisiin kuuluvat myös “Jiwe la Pembeni”, “Binadamu Unaitwa”, “Musa Ninakutuma” ja “Cha Kutumaini Sina”. Hänen isänmaallisista sävellyksistään tunnetuimpiin kuuluvat “Twampenda Moi” ja “Ukweli na Usemwe”.

Ooko kuului tuomaristoon kenialaisissa kuorofestivaaleissa ja toimi nuorten muusikoiden kouluttajana. Ennen kuolemaansa hän oli keräämässä Richard Khadambin ja muiden kanssa Kenian anglikaanikirkolle virsikirjaa. Ooko käsitteli julkisesti taloudellisen toimeentulemisen vaikeutta musiikintekijänä Keniassa toiminnan kulttuurisesta merkityksestä huolimatta. Hän kuoli Kijabe Hospitalissa Kiambussa 16. syyskuuta 2024. Hänellä oli vaimo ja viisi lasta, joista kolme poikia ja kaksi tyttäriä.

## Lähteet
Enock Ondego

**Enock Ondego** (1934 Mazigolo – 26. helmikuuta 2023 Kisauni) oli kenialainen laulaja, kuoronjohtaja ja lauluntekijä.

Ondego loi pitkän uran opettajana. Hän perusti Mwakigwena-kuoron, jonka kanssa hän piti esityksiä Jomo Kenyattalle. Vuonna 1969 Kenyatta nimitti Ondegon presidentillisen musiikkijärjestön johtajaksi. Ondegon tunnetuimpiin lauluihin kuuluvat “Wimbo wa Historia” ja “Kenya Yetu”, joissa viitataan Kenian itsenäisyystaistelun muistoihin. Ondego joutui kamppailemaan tekijänoikeuksista; hänelle ei maksettu korvauksia laulujensa käytöstä kansallisten juhlallisuuksien yhteydessä. Ondego hävisi Mombasassa oikeuskäsittelyn tekijänoikeuksistaan.

Ondego kuoli saatuaan aivoverenkiertohäiriön kotonaan Kisaunissa. Hän oli kolmesti naimisissa ja sai kuusi lasta.

## Lähteet
Simon Edvinsson

**Simon Edvinsson** (s. 5. helmikuuta 2003 Onsala, Ruotsi) on ruotsalainen jääkiekkoilija, pelipaikaltaan puolustaja. Edvinsson edustaa NHL-joukkue Detroit Red Wingsia. Hänellä on sopimus joukkueen kanssa kauden 2025–2026 loppuun saakka. 

Edvinssonin kasvattajaseura on HK Kings. Red Wings varasi hänet ensimmäisellä kierroksella kuudennella varausvuorolla . Ennen Red Wingsin organisaatioon siirtymistä hän edusti SHL-joukkue Frölunda HC:ta. Edvinsson on pelannut 25 NHL:n runkosarjan ottelua. Näissä otteluissa hän on tehnyt kolme maalia ja yhden syötön eli yhteensä neljä tehopistettä. Edvinsson pelannut 54 SHL:n runkosarjan ottelua. Näissä otteluissa hän on tehnyt kaksi maalia ja 18 syöttöä eli yhteensä 20 tehopistettä. Edvinsson on pelannut kuusi SHL:n pudotuspelien ottelua. Näissä otteluissa hän on syöttänyt kaksi maalia.  Kaikki uran tilastot päivitetty 7. lokakuuta 2024.

## Lähteet
Charlotte von Mahlsdorf

**Charlotte von Mahlsdorf** (syntymänimeltään *Lothar Berfelde*, ) oli saksalainen museonjohtaja ja tunnettu transvestiitti. Hän oli 1970-luvulla yksi Itä-Berliinin ensimmäisen LGBT-liikkeen voimahahmoista ja mahdollistajista.

Von Mahlsdorf perusti vuonna 1960 silloisen Itä-Berliinin itäisimmällä laidalla sijaitsevaan Mahlsdorfiin yksityisen Gründerzeit-museon, jossa on esillä maailman suurin Saksan keisarikunnan aikaan liittyvien esineiden kokoelma. Maaliskuussa 2018 tuli kuluneeksi 90 vuotta von Mahlsdorfin syntymästä. Tuolloin museon viereinen uusi tie sai nimekseen Charlotte-von-Mahlsdorf-Ring.

## Lähteet

## Aiheesta muualla
Ranneliike.net-sivuston artikkeli Itä-Berliinin homokulttuurista, jossa sivutaan Charlotte von Mahlsdorfia (3.11.2009) (suomeksi)
Rapsodia (täsmennyssivu)

**Rapsodia** voi tarkoittaa seuraavia:
* rapsodia, musiikkiteoksen muoto
* *[[Rapsodia (albumi)]]*, Asan albumi
* "Rapsodia (kappale)", Mia Martinin kappale Euroviisuissa
* Rapsodia Paganinin teemasta, Rahmaninovin sävellys
* *[[Rapsodia satanica]]*, italialainen mykkäelokuva

## Katso myös
* Rapsodi, kiertävä laulaja
* Rhapsody
Rhapsody (pelisarja)

**Rhapsody** on Nippon Ichi Softwaren kehittämä ja julkaisema roolipelisarja.

Sarjaan viitataan myös tapahtumapaikan Marl Kingdom nimellä. Peleissä käytetään anime-tyylistä grafiikkaa ja viitataan musiikkiin sekä instrumentteihin. Sarjan söpöys oli suosittua Japanissa, mutta Yhdysvalloissa peli ei menestynyt.

## Pelit
* *Rhapsody: A Musical Adventure* (1998)
* *Rhapsody II: Ballad of the Little Princess* (1999)
* *Rhapsody III: Memories of Marl Kingdom* (2000)
* *Marl Kingdom: Happy Hunt* (2001)

### Kokoelma
Sarjan toinen ja kolmas peli on julkaistu uudelleen *Rhapsody: Marl Kingdom Chronicles* -kokoelmassa vuonna 2023.

## Lähteet
Albert Oesch

**Albert Oesch** -nimisiä henkilöitä ovat:

* Albert Oesch (1897–1962), sveitsiläinen Pyhän haudan ritarikunnan pappi
* Albert Oesch (1907–1936), sveitsiläinen kuvataiteilija ja lasimestari.
Iranin kruunun ritarikunta

**Iranin kruunun ritarikunta** () oli iranilainen ritarikunta, joka perustettiin vuonna 1913 šaahi Ahmad Shah Qajarin käskystä. Mallia siihen haettiin belgialaisesta samannimisestä ritarikunnasta. Pahlavien dynastien noustua valtaan Reza Pahlavi uudisti ritarikuntaa, jossa oli aluksi vain yksi luokka, lisäämällä siihen neljä alempaa luokkaa. Kruunun ritarikunnasta tuli myös Pahlavin ritarikunnan perustamisen jälkeen Iranin toiseksi korkea-arvoisin ritarikunta. Sitä myönnettiin tunnustuksena poikkeuksellisista ansioista valtion tai kruunun hyväksi. Saajan ei tarvinnut olla Iranin kansalainen.

Ritarikunta lakkautettiin vuonna 1979 islamistivallankumouksen jälkeen.

Ritarikunta jakautui 5 luokkaan ja 3 mitaliluokkaan. Ritarikunnan nauha vaihdettiin vuonna 1939:

*  nauha Pahlavi-dynastian aikana
*  nauha Qajar-dynastian aikana

## Lähteet
Pahlavin ritarikunta

**Pahlavin ritarikunta** () oli iranilainen ritarikunta, joka perustettiin vuonna 1926 šaahi Reza Pahlavin käskystä. Se oli Iranin korkein mahdollinen kunnianosoitus, ja sitä myönnettiin ulkomaalaisille valtionpäämiehille sekä Iranin keisarillisen perheen jäsenille. Ritarikunnan rintamerkissä on kuvattu Iranin korkein vuori Damavand. Ritarikunta lakkautettiin vuoden 1979 vallankumouksen jälkeen.

Ritarikunnassa oli kaksi luokkaa ja sen nauha on sininen keltaisilla reunoilla:

*  ritarikunnan nauha

## Lähteet
Christmastide

**Christmastide** on yhdysvaltalaisen laulaja-lauluntekijä Tori Amosin jouluaiheinen EP vuodelta 2020. Se sisältää neljä Amosin säveltämää joululaulua. 

EP julkaistiin vinyylinä ja digitaalisena latauksena sekä suoratoistopalveluissa. Kappale ”Better Angels” julkaistiin singlenä.

## Kappaleet

## Listasijoitukset

## Muusikot
* Tori Amos – laulu, piano, koskettimet, tuotanto
* Mac Aladdin (Mark Hawley) – kitara
* Jon Evans – basso, kontrabasso, basson ja kontrabasson äänitys
* Matt Chamberlain – rummut, rytmisoittimet, rumpujen ja rytmisoitinten äänitys
* Tash (Natashya Hawley) – taustalaulu
* Mark Hawley – äänitys, miksaus
* Adrian Hall – miksaus
* Jon Astley – masterointi
* Miles Snowell – vinyylin masterointi
* Ann Walker – pianonvirittäjä

## Lähteet

## Aiheesta muualla
* Christmastide Discogs-sivustolla
* Christmastide AllMusic-sivustolla
Didier Eribon

**Didier Eribon** (s. 1953 Reims, Ranska) on ranskalainen sosiologi, filosofi ja kirjailija. Hän on ollut Amiensin yliopiston professori ja vieraileva tutkija Berkeleyn, Cambridgen ja Zürichin yliopistoissa. Hänen merkittäviä teoksiaan ovat Michel Foucault’n elämäkerta *[[Michel Foucault (kirja)|Michel Foucault]]* (1991) ja kansainvälinen menestysteos *Retour à Reims* (2009; suom. *[[Paluu Reimsiin]]*, 2024).

Eribon on lähtöisin työväenluokkaisesta perheestä, ja hän kirjoittaa teoksessaan *Paluu Reimsiin* taustan aiheuttamista ristiriidoista samalla kun hän tekee sosiologista analyysiä. Vanhemmat ja veljet siirtyivät äänestämään oikeistoa, ja näkemyseroista tuli niin vakavia, ettei hän voinut mennä isänsä hautajaisiin, koska olisi joutunut tapaamaan veljensä.

## Suomennetut teokset
* *[[Michel Foucault (kirja)|Michel Foucault]]* (*Michel Foucault*), suom. Päivi Järvinen ja Pertti Hynynen. Vastapaino 1993 
* *[[Paluu Reimsiin]]* (*Retour à Reims*, 2009); suomentanut Timo Torikka. Vastapaino 2024 

## Lähteet

## Aiheesta muualla
Bromipyrogallolipunainen

**Bromipyrogallolipunainen** (C19H10SBr2O8)  on ftaleiinirakenteinen aromaattinen orgaaninen yhdiste. Yhdistettä voidaan käyttää analyyttisessä kemiassa reagenssina määritettäessä useiden metallien pitoisuuksia.

## Ominaisuudet, valmistus ja käyttö
Huoneenlämpötilassa bromipyrogallolipunainen on tummanpunaista tai punaruskeaa kiteistä ainetta. Yhdiste liukenee hieman veteen ja etanoliin sekä paremmin esimerkiksi asetoniin, etikkahappoon ja emäksiin. Aine on pH-indikaattori ja sen liuosten väri muuttuu pH-arvon kohotessa oranssista punaisen kautta violetiksi. Bromipyrogallolipunainen muodostaa värillisiä komplekseja useiden metallien kanssa.

Bromipyrogallolipunaista valmistetaan pyrogallushapon ja o-sulfobentsoehappoanhydridin kondensaatioreaktiolla. Muodostunut tuote bromataan bromipyrogallolipunaiseksi.

Bromipyrogallolipunaista käytetään kompleksometrisena indikaattorina muun muassa mangaanin, magnesiumin, koboltin, nikkelin, vismutin ja lantanidien määrityksissä. Spektrofotometrisesti sen avulla määritetään edellämainittujen metallien lisäksi muun muassa hopea-, kupari-, lyijy-, tina- ja uraanipitoisuuksia. 

## Lähteet
Oktay Akbal

**Oktay Akbal** (20. huhtikuuta 1923 Konstantinopoli  – 28. elokuuta 2015 Muğla, Turkki) oli turkkilainen kirjailija, kääntäjä, journalisti ja kriitikko.

Akbal oli palkittu kirjailija. Hän julkaisi novellikokoelmia, romaaneja, esseitä, päiväkirjoja ja muistelmia. Turkkilaiselle romaanille oli toisen maailmasodan jälkeen ominaista rehevän alkuvoimainen maaseutu- ja kyläelämän kuvaus, ja Akbalin tuotanto poikkesi siitä: se oli pohdiskelevaa ja alakuloista monologia.

Akbal opiskeli oikeustiedettä Istanbulin yliopistossa mutta keskeytti opinnot ja aloitti toimittajan työt. Hän työskenteli toimittajana eri lehdissä vuoteen 1956, jolloin hän aloitti *[[Cumhuriyet]]*-sanomalehden kolumnistina.

## Lähteet

## Aiheesta muualla
Zulfiqarin ritarikunta

**Zulfiqarin ritarikunta** () on iranilainen ritarikunta, joka perustettiin 1856 šaahi Nasser-al-Din Shahin käskystä, joskin ritarikunnan nimi oli tuolloin **Uskovien komentajan ritarikunta**. Nykyisen nimensä ritarikunta sai vuonna 1925 šaahi Reza Pahlavin kaudella. Nimi viittaa kalifi Alin legendaariseen miekkaan. Ritarikunnasta tuli Iranin asevoimien korkein sotilasansiomerkki ja sitä myönnettiin upseereille tunnustuksena urheudesta tai sotilaille, jotka kaatuivat taistelussa.

Kunnianosoitus myönnettiin vuonna 2019 Quds-joukkojen komentaja Qassem Suleimanille, mikä oli ensimmäinen kerta sitten vuoden 1979 vallankumouksen, kun ritarikuntaan tehtiin uusi nimitys. 

Ritarikunnassa on ollut vuodesta 1925 lähtien kolme luokkaa.

*  nauha islamilaisessa tasavallassa
*  nauha monarkian aikana

## Lähteet
Legs and Boots

**Legs and Boots** on yhdysvaltalaisen laulaja-lauluntekijä Tori Amosin julkaisema livealbumien sarja vuodelta 2007. Amos äänitti ja julkaisi yhteensä 27 konserttia *[[American Doll Posse]]* -albumin kiertueelta syksyllä 2007. Ne julkaistiin digitaalisina latauksina. 

## Sisältö
Legs Boots äänitettiin yhteensä 27 eri konsertissa *[[American Doll Posse]]* -albumin kiertueella Yhdysvalloissa ja Kanadassa syksyllä 2007. *American Doll Posse* on konseptialbumi, jolla Amos esiintyy viiden eri alter egon roolissa. Näistä yksi oli Amosin oma lavapersoona Tori, muut olivat keksittyjä hahmoja. 

Amos käytti albumin hahmoja myös kiertueen konserteissa, hän esiintyi jokaisessa konsertissa osan aikaa jonkin keksityn hahmon roolissa. Amos esiintyi jonain alter egoista 5–8 kappaleeen ajan konsertin alussa. Tämän jälkeen yhtye soitti kappaleen ”Professional Widow” instrumentaalisesti. Amos esitti lopun show’n oma itsenään. Albumien kansikuvissa on esityksessä käytetty alter ego.

Jokaisessa livealbumissa on eri kappalelista. Useissa on mukana improvisaatioita. Amos esittää kappaleita kaikilta vuoteen 2007 mennessä julkaistuilta albumeilta, mutta pääpaino on albumilla *American Doll Posse*. Vanhemmista kappaleista ”Cornflake Girl” on mukana kaikissa ja ”Hey Jupiter” lähes kaikissa konserteissa. Amos esittää osan kappaleista yhtyeensä kanssa ja osan soolona pianolla.

## Julkaisu
Jokainen konsertti julkaistiin erikseen digitaalisina latauksina, aluksi vain Yhdysvalloissa sivustolla toribootlegs.com. Nimestä huolimatta *Legs and Boots* -julkaisut eivät bootlegeja vaan levy-yhtiön virallisia julkaisuja. Ne olivat useimmiten ladattavissa jo muutama tunti konsertin jälkeen.

Livealbumit julkaistiin iTunesissa ja useilla muilla kansainvälisillä sivustoilla kesällä 2008. Ne on sittemmin julkaistu myös suoratoistopalveluissa.

## Livealbumit

## Kappaleet
Esityksessä käytetty hahmo on merkitty suluissa.

 

## Muusikot
* Tori Amos – laulu, piano, Hammond-urut, koskettimet
* Dan Phelps – kitara, mandoliini, congat
* Jon Evans – basso
* Matt Chamberlain – rummut

## Lähteet

## Aiheesta muualla
* Legs and Boots Yessaid-sivustolla
Iranin kansalaisuus

**Iranin kansalaisuus** on laillinen suhde yksittäisen henkilön ja Iranin islamilaisen tasavallan välillä. Maassa noudatetaan sekä ius soli- että ius sanguinis -periaatetta.

## Kansalaisuuden saaminen syntymällä
Syntyperäisiä iranilaisia ovat sellaiset henkilöt, jotka täyttävät vähintään yhden seuraavista ehdoista:

* Lapsen isä on lapsen syntyessä Iranin kansalainen
* Lapset joiden vanhemmista vähintään toinen on syntynyt Iranin maaperällä
* Löytölapsi, joka on löytynyt Iranin maaperältä, ja jonka vanhemmat ovat jääneet tuntemattomiksi

Vuodesta 2020 lähtien kansalaisuuden siirtäminen lapselle äidin kautta on myös ollut mahdollista.

## Kansalaisuuden saaminen hakemuksella
Hakemuksen perusteella Iranin kansalaisuus voidaan myöntää henkilölle, joka täyttää seuraavat ehdot:

* vähintään 18-vuotias
* on asunut maassa vähintään viisi vuotta ennen hakemuksen jättämistä
* ei ole rintamakarkuri tai vältellyt asevelvollisuutta
* ei ole saanut tuomiota merkittävistä ei-poliittisista rikoksista missään maassa

Iranilaisen miehen kanssa naimisiin mennyt ulkomaalainen nainen saa Iranin kansalaisuuden automaattisesti. 

## Kaksoiskansalaisuus ja kansalaisuuden menettäminen
Iran ei tunnusta kaksoiskansalaisuutta, vaan kohtelee mahdollisia muiden maiden kansalaisuuksia omaavia iranilaisia ainoastaan Iranin kansalaisina.

Kansalaisuudesta luopuminen on mahdollista, mutta ainoastaan yli 25-vuotiaille, asevelvollisuuden suorittaneille, hallitukselta luvan saaneille, jotka ovat luopuneet Iranissa olevasta kiinteästä omaisuudestaan ja mahdollisesta perinnöstään.

## Lähteet

* 

### Viitteet
Nehesi

**Nehesi  Aasehre** tai **Nehesy Aasehre** oli Egyptin faarao, joka hallitsi neljännentoista dynastian aikana. Hän on yksi harvoista tämän dynastian hallitsijoista, jonka valtakaudesta löytyy todisteita. Hänet mainitaan muun muassa Raahun Sethin temppelin eteen pystytetyssä obeliskissa, kahdessa Tell Habwen steelassa, skrabeisssa sekä Tanisin pylväässä, johon on merkitty Nehesin äidin nimi. Nehesin isä on saattanut olla egyptiläinen hallintovirkamies tai sotilas, joka kaappasi vallan Niilin suiston koillisosassa. Torinon papyruksen mukaan Nehesi on järjestyksessä toinen neljännentoista dynastian kuninkaiden luettelossa.

## Lähteet
Eve Hotti

**Eveliina “Eve” Hotti** (s. 1994/1995) on suomalainen näyttelijä ja laulaja.

Hotti tuli alun perin tunnetuksi *[[The Voice of Finland (2. tuotantokausi)|The Voice of Finland]]* -kilpailusta vuonna 2013. Hän teki sopimuksen Kaiku Entertainmentin kanssa vuonna 2015. Hotti esiintyi skitsofreenikko Satakielen roolissa sarjassa *[[Sekasin]]*. Sarjan ensimmäisen tuotantokauden jälkeen hän teki kouluvierailuja puhujana mielenterveysaiheista. Hotti on tehnyt esiintymisiä myös sarjoissa *[[Donna (televisiosarja)|Donna]]* ja *[[Roba]]*.

Hotti oli 5-vuotias vanhempiensa erotessa. Hän oli 9-vuotias isänsä tehdessä itsemurhan. Hotti sairastui parikymppisenä itse keskivaikeaan masennukseen.

## Lähteet

## Aiheesta muualla
*
Kemal Atatürkin kunnianosoitukset

**[[Kemal Atatürk|Mustafa Kemal Atatürk]]** otti jo elämänsä aikana vastaan useita palkintoja ja kunnianosoituksia.

## Nimi ja tittelit
**Atatürk** () on Kemalin lisänimi, jonka hän sai Turkin parlamentilta samassa yhteydessä, kun Turkissa tehtiin päätös sukunimien käyttöön ottamisesta.

Vuonna 1921 Sakaryan taistelun jälkeen parlamentti antoi Kemalille marsalkan arvonimen ja titteli gazi ().

## Ritarikunnat ja mitalit

### Turkkilaiset

*  Medjidie-ritarikunnan I luokka (1917)
*  Osmanin ritarikunnan II luokka (1916)
*  Imtiaz-mitali kultaisena (1917)
*  Liakat-mitali (1915 & 1916)
*  Sotamitali (1918)
*  Turkin itsenäisyysmitali (1923)

### Ulkomaalaiset

*  Kunnialegioonan upseeri (Ranska, 1914)
*  Pyhän Aleksanterin ritarikunnan komentaja (Bulgaria, 1915)
*  Rautaristin I luokka (Saksa, 1915)
*  Sotalisansioristin II luokka (Itävalta-Unkari, 1917)
*  Kuninkaallisen kruunun ritarikunnan I luokka (Saksa, 1918)

Lähde:

## Lähteet
Evinin vankila

**Evinin vankila** () on Teheranin pohjoisosien kukkuloilla Iranissa sijaitseva, vuonna 1971 rakennettu vankila. Sitä on laajennettu sittemmin. Evinin vankila on tullut tunnetuksi poliittisten vankien pitämisestä ja ihmisoikeusloukkauksista.

Evinin vankilassa pidettiin jo Mohammad Reza Pahlavin vallan myöhäisvaiheissa tuhansia poliittisia vankeja, joita myös kidutettiin ja teloitettiin. Sinne vangittiin myös ulkomaalaisia ja kaksoiskansalaisia. Iranin vallankumouksen (1979) jälkeen Evinin vankilaan sijoitettiin aiempiin vallanpitäjiin kytkeytyneitä henkilöitä. Tulevina vuosina sinne suljettiin myös niitä, jotka kannattivat vallankumouksen asiaa, mutta muuttuivat myöhemmin islamilaisen tasavallan johdon silmissä uhkaaviksi. Loppukesästä 1988 Evinin vankilan poliittisia vankia teloitettiin tuhansittain pintapuolisten oikeuskäsittelyjen jälkeen. Evinin vankilaan on sijoitettu myös tavanomaisista rikoksista syytettyjä ja iranilaisia intellektuelleja.

Evinin vankilassa on Human Rights Watchin mukaan käytetty menetelminä kidutuksen uhkaa, määrittämättömän mittaisen vankeuden uhkaa, vankien perheenjäsenten kidutuksen uhkaa, useita pitkiä päivittäisiä kuulusteluja, lääketieteellisen hoidon eväämistä ja vankien perheenjäsenten vierailujen eväämistä. Evinin vankilan tulipalossa kuoli lokakuussa 2022 vähintään kahdeksan vankia.

Kesäkuussa 2025 Israel teki ilmaiskun vankilaan osana Israelin–Iranin sotaa. Iranin viranomaisten mukaan iskussa kuoli 80 henkilöä, heidän joukossaan vankeja ja henkilökuntaa.

## Lähteet
Brandt Clarke

**Brandt Clarke** (s. 9. helmikuuta 2003 Nepean, Ontario, Kanada) on kanadalainen jääkiekkoilija, pelipaikaltaan puolustaja. Clarke edustaa NHL-joukkue Los Angeles Kingsia.

Ennen NHL-uransa Clarke pelasi OHL:ssä Barrie Coltsin joukkueessa ja Slovakian Extraligassa HC Nové Zámkyn joukkueessa. Los Angeles Kings varasi hänet ensimmäisellä kierroksella kahdeksannella varausvuorolla . Clarke on pelannut 25 NHL:n runkosarjan ottelua. Näissä otteluissa hän on tehnyt kaksi maalia ja kuusi syöttöä eli yhteensä kahdeksan tehopistettä. Clarke on pelannut 26 Slovakian Extraligan runkosarjan ottelua. Näissä otteluissa hän on tehnyt viisi maalia ja kymmenen syöttöä eli yhteensä 15 tehopistettä.  Kaikki uran tilastot päivitetty 7. lokakuuta 2024.

## Lähteet
Hakan Ünsal

**Hakan Ünsal** (s. 14. toukokuuta 1973 Sinop) on turkkilainen jalkapalloilija, pelipaikaltaan useimmiten vasen laitapuolustaja. Hän pelasi Turkin A-maajoukkueessa 33 maaottelua vuosina 1996–2004 ja saavutti pronssia MM-kilpailuissa 2002.

Hakan Ünsal edusti Turkin pääsarjassa Kardemir Karabüksporia kaudella 1993–1994, Galatasarayta kausina 1994–2005 ja Çaykur Rizesporia loppuvuonna 2005. Hän voitti Turkin liigamestaruuden vuosina 1997, 1998, 1999, 2000 ja 2002 sekä Turkin Cupin vuosina 1996, 1999, 2000 ja 2005. Kaudella 1999–2000 hän pelasi UEFA-cupin voittaneessa Galatasarayn joukkueessa viisi ottelua ja tuli loppuottelussa Arsenalia vastaan vaihdosta kentälle. Elokuussa 2000 hän pelasi voitokkaassa UEFA Super Cupin loppuottelussa Real Madridia vastaan alusta loppuun. Helmi-elokuussa 2002 Hakan Ünsal edusti englantilaista Blackburn Roversia ja pelasi kahdeksan Valioliigan ottelua.

Hakan Ünsal pelasi Turkin alle 21-vuotiaiden maajoukkueessa. Hän pelasi Turkin A-maajoukkueessa ensimmäisen kerran elokuussa 1996 MM-karsintaottelussa Belgiaa vastaan. Hän pelasi EM-kilpailuissa 2000 täydet minuutit alkulohko-ottelussa Ruotsia ja tappiollisessa puolivälieräottelussa Portugalia vastaan. Hän saavutti MM-pronssia vuonna 2002. Hän pelasi tuossa MM-turnauksessa avauskokoonpanossa alkulohko-otteluissa Brasiliaa ja Kiinaa sekä neljännesvälieräottelussa Japania vastaan ja tuli vaihdosta kentälle pronssiottelussa Etelä-Koreaa vastaan. Hän sai Brasilia-ottelussa kaksi varoitusta ja oli niistä saamansa pelikiellon vuoksi poissa seuraavasta ottelusta. Jälkimmäinen varoitus tuli hänen potkaistuaan pallon voimalla kohti kulmapotkun antamiseen valmistautuvaa brasilialaispelaaja Rivaldoa. Pallo osui Rivaldon polven tienoille, mutta Rivaldo piteli tuskaisan näköisesti kasvojaan. Sittemmin Rivaldo sai sakot filmaamisesta tässä tilanteessa. Hakan Ünsal pelasi viimeiseksi jääneen 33. A-maaottelunsa elokuussa 2004 ystävyysottelussa Valko-Venäjää vastaan.

## Lähteet
Jüri Mõis

**Jüri Mõis** (s. 15. lokakuuta 1956 Pärnu, Neuvosto-Viro) on virolainen yrittäjä ja poliitikko. Hän oli Viron sisäministeri vuonna 1999, Tallinnan pormestari vuosina 1999–2001 ja yksi Hansabankin perustajista. 

## Neuvosto-Viron aika

Jüri Mõis kävi koulua kotikaupungissaan Pärnussa vuoteen 1974 asti. Hän suoritti taloustieteen opinnot Tallinnan ammattikorkeakoulussa vuonna 1980. Siellä hän opiskeli teollista suunnittelua. Vuosina 1980-1983 hän työskenteli tutkijana Neuvosto-Viron tiedeakatemian talousinstituutissa. Vuodesta 1984 vuoteen 1991 hän työskenteli johtotehtävissä Neuvosto-Viron kuljetusalalla. Vuosina 1988-1989 hän opiskeli kansainvälistä liikkeenjohtoa Viron kaupallisessa korkeakoulussa.

## Yrittäjänä 1990-luvun itsenäistyneessä Virossa

Vuonna 1991, Viron itsenäistymisvuonna, Mõis perusti Hansapankin, joka oli spin-off Tartu Kommertspankista yhdessä mutamien virolaisten talousihmisten kanssa. Hansapankista kasvoi nopeasti yksi Baltian suurimmista luottolaitoksista, jolla on konttorit myös Venäjällä. Jüri Mõis toimi vuosina 1991-1998 Hansapankin toimitusjohtajana ja hallintoneuvoston puheenjohtajana.  Hänen nimensä oli 1990-luvulla erityisesti julkisten palvelujen laajan yksityistämisen kannattajana.

## Politiikassa

Yrittäjätoiminnan lisäksi Jüri Mõis siirtyi politiikkaan 1990-luvun lopulla. Hän liittyi konservatiiviseen Isänmaaliittoon, jota johti Mart Laar. Jüri Mõisista tuli sisäministeri Laarin II hallitukseen, joka astui virkaansa maaliskuussa 1999. Hän toimi sisäministerinä marraskuuhun 1999, jonka jälkeen hän siirtyi Tallinnan pormestariksi marraskuusta 1999 kesäkuuhun 2001 asti. 

## Poliitikkouran jälkeinen aika

Jüri Mõis etääntyi 2000-luvun alun jälkeen politiikasta eroamalla Isänmaaliitosta vuonna 2003. Kuitenkin vuonna 2017 hän asettui ehdokkaaksi Viron kunnallisvaaleissa saavuttamatta menestystä.

Luovutuaan Hansabankin johdosta ja poliitikkouransa jälkeen Mõis on ollut pääomasijoittajana. Hän on ollut perustamassa tuulipuistoja. Hänellä on osakkeita tuulipuistoja omistavasta Nelja Energia AS:sta, rakennusmateriaaleja valmistavasta Talotista ja sahaa valmistavasta Brenstolista. Jüri Mõis on myös osakas rehujen maahantuontiyrityksessä. 

## Aiheesta muualla

## Lähteet
Pelko on aseeni

**Pelko on aseeni** (*Fear Is the Key*) on Michael Tuchnerin ohjaama brittiläinen toimintatrilleri vuodelta 1972. Elokuva perustuu skottikirjailija Alistair MacLeanin samannimiseen romaaniin, jonka pohjalta käsikirjoituksen laati Robert Carrington. Pääosissa näyttelevät Barry Newman, Suzy Kendall, John Vernon ja Dolph Sweet sekä Ben Kingsley ensimmäisessä ja ainoassa elokuvaroolissaan ennen *[[Gandhi (elokuva)|Gandhia]]* (1982).

## Juoni
Sukeltajana toimiva mies on radioyhteydessä lentomatkalla olevien vaimonsa ja lapsensa kanssa hetkellä, jolloin näiden lentokone syöksyy maahan. Mies lähtee kostoretkelle lennosta vastanneita tahoja vastaan, ottaa öljypohatan tyttären panttivangiksi ja lyöttäytyy sukeltajaksi ryhmään, joka yrittää nostaa ylös lentokoneessa olleen arvoesinerahdin. Pirullisen kostosuunnitelman toteuttamiseen menee mieheltä kolme vuotta.

## Vastaanotto
*[[The New York Times]]in* Roger Greenspunin mielestä *Pelko on aseeni* on suhteellisen toimiva toimintaelokuva, jota tähdittää edellisvuoden elokuvasta *[[Nasta laudassa]]* suosioon noussut Barry Newman ja johon Louisianan osavaltion suomaisemat tuovat oman lisänsä. *[[Video-opas|Video-oppaassa]]* vuodelta 1994 Bello Romano antaa elokuvalle kolme tähteä viidestä ja kirjoittaa, ettei vauhdista ainakaan ole pulaa tässä epätasaisessa elokuvassa. *Helsingin Sanomien* aikalaiskriitikko Paula Talaskivi piti elokuvaa kiintoisasti laadittuna jännärinä, jonka katsoja saa pitkään arvailla jopa salaperäisen päähenkilön todellisia aikeita. Saman lehden tv-elokuvien kriitikko Mikael Fränti puolestaan tyrmäsi tuotoksen vuonna 1990. Hänen mielestään elokuva on kehnoimmista kehnoin yritelmä, jonka ”tekijöillä ei ole ollut minkäänlaista käsitystä oikeastaan mistään asiasta maan ja taivaan välillä”. Elokuvan alkuun sijoitettujen irrallisten väkivalta- ja takaa-ajokohtausten ja pitkän pohjustuksen jälkeen tarina pääsee varsinaisesti alkuun vasta puolenvälin tienoilla, jos silloinkaan.

## Lähteet
Matt Coronato

**Matt Coronato** (s. 14. marraskuuta 2002 Greenlawn,  New York, Yhdysvallat) on yhdysvaltalainen jääkiekkoilija, pelipaikaltaan oikea laitahyökkääjä. Coronato edustaa NHL-joukkue Calgary Flamesia.

Ennen NHL-uraansa hän pelasi USHL-joukkue Chicago Steelissa ja Harvardin yliopiston joukkueessa. Calgary Flames varasi hänet ensimmäisellä kierroksella 13. varausvuorolla . Coronato on pelannut 112 NHL:n runkosarjan ottelua. Näissä otteluissa hän on tehnyt 56 tehopistettä. Coronato kuului Yhdysvaltain joukkueeseen vuoden 2022 alle 20-vuotiaiden MM-kilpailuissa. Uran tilastot päivitetty 3. toukokuuta 2025. Toukokuussa 2025 Coronato solmi Flamesin kanssa seitsemänvuotisen ja yhteensä 45,5 miljoonan dollarin arvoisen jatkosopimuksen.

## Lähteet
Philippe Lazzarini

**Philippe Lazzarini** (s. 1964 Neuchâtel) on sveitsiläinen YK:n virkamies.

Lazzarini työskenteli Punaisen Ristin kansainvälisessä komiteassa kymmenen vuoden ajan. Tänä aikana hän käsitteli Sarajevon piiritystä, Ruandan kansanmurhaa sekä Angolan, Etelä-Sudanin ja Libanonin konflikteja. Lazzarini siirtyi YK-tehtäviin vuonna 2003. Hän on vastannut humanitaaristen asioiden käsittelystä Irakissa, Jerusalemissa ja sitten Gazan kaistalla. Lazzarini nimitettiin UNRWA:n yleiskomissaariksi vuonna 2020. Hän käynnisti vuonna 2024 tutkinnan Israelin syytettyä osaa UNRWA:n työntekijöistä osallisuudesta Gazan sodan 7. lokakuuta 2023 laukaisseeseen joukkomurhaan Israelissa.

## Lähteet
Roketsan

**Roketsan Roket Sanayii ve Ticaret A.S.** eli **Roketsan** on turkkilainen yhtiö, joka valmistaa pääasiassa erilaista aseteknologiaa.

## Historia
Roketsan perustettiin 14. kesäkuuta 1988 Turkin puolustusteollisuuden johtokunnan päätöksellä suunnittelemaan ja valmistamaan raketteja ja ohjuksia, erityisesti Turkin asevoimille. Yhtiö on sittemmin laajentunut huomattavasti ja myynyt tuotteitaan ympäri maailmaa.

Roketsan aloitti 2010-luvulla Turkin omien avaruusrakettien kehittämisen. Avaruusteknologiaan keskittyvä tutkimiskeskus avattiin vuonna 2020. Roketsan on Turkin avaruusohjelman tekniikan tärkein suunnittelija ja valmistaja.

Roketsanin omistaa Turkin asevoimien säätiö (55%), Makine ve Kimya Endüstrisi (15%), Aselsan (15%), Vakıfbank (10%) ja muut toimijat (5%).

## Tuotteet
Roketsan valmistaa monenlaista teknologiaa, lähinnä aseiden saralla. Yhtiö tunnetaan parhaiten juuri erilaisista raketeistaan, ohjuksistaan ja pommeistaan.

### Kuvia tuotteista

Roketsan display in Kyiv 01.jpg|UMTAS-ilmasta-maahan-ohjuksia laukasulaitteessa
RoketsanIDEF2015 (9).JPG|OMTAS-ilmasta-maahan-ohjus
SOM cruise missile mockup on MSPO 2014.jpeg|SOM-risteilyohjuksen malli
Roketsan display in Kyiv 07.jpg|Teber 81 -pomminohjaussarja
Roketsan MAM-L Mini Akıllı Mühimmat, Teknofest 2019.jpg|MAM-L-täsmäpommi


## Lähteet

## Aiheesta muualla
* Yhtiön omat sivut
Muurahainen ja heinäsirkka

**Muurahainen ja heinäsirkka** on Aisopoksen faabeli. Perryn indeksissä se on numero 373. Faabelista on hieman erilaisia versioita, mutta ne kaikki kertovat heinäsirkasta, joka muurahaisista poiketen viettää kesän töitä tekemättä. Talven tultua se joutuu pyytämään muurahaisilta ruokaa. Tarinan opetus on yleensä se, että tulevaisuutta varten on syytä varautua.

## Juoni
Tarina alkaa siitä, kun kesän jälkeen muurahaislauma valmistelee kesän aikana keräämiään viljanjyväsiä säilytystä varten. Niiden luokse tulee nälkäinen heinäsirkka, joka pyytää muurahaisilta hieman jyväsiä. Muurahaiset kysyvät heinäsirkalta, mitä se teki kesän ajan, kun ne olivat keränneet talvivarastoa. Heinäsirkka kertoo laulelleensa koko kesän. Muurahaiset eivät halua antaa heinäsirkalle ruokaa, vaan käskevät sitä tanssimaan sitten talven ajan.

Faabelista on sepitetty monenlaisia opetuksia. Useammissa versioissa opetus kuuluu, että tulevaisuutta varten kannattaa varautua, tai että sen minkä taakseen jättää, sen edestään löytää. Toisen opetuksen mukaan niin työlle kuin hauskanpidollekin on aikansa. Eräässä versiossa toisaalta huomautetaan, että vaikka lähimmäinen olisikin tehnyt väärin olemalla laiska, toiset eivät saisi silti menettää inhimillisyyttään, vaan heidän pitäisi tarjota apua.

## Lähteet
Brandvalin kirkko

**Brandvalin kirkko** () on Kongsvingerin kunnassa Norjassa sijaitseva puinen ristikirkko vuodelta 1651.
## Kuvia

Interbrandkrk.jpg|Alttari

## Lähteet

## Aiheesta muualla
Lundersæterin kirkko

**Lundersæterin kirkko** () on Kongsvingerin kunnassa Norjassa sijaitseva puinen pitkäkirkko vuodelta 1868.
## Lähteet

## Aiheesta muualla
Hellen kirkko

**Hellen kirkko** () on Kragerøn kunnassa Norjassa sijaitseva puinen pitkäkirkko vuodelta 1981.
## Lähteet

## Aiheesta muualla
Kansalainen, puhu turkkia!

**Kansalainen, puhu turkkia!** () oli Turkin tasavallan varhaisiin vuosiin ajoittunut valtiojohtoinen kampanja, jossa pyrittiin saamaan koko maa puhuman yksinomaan turkkia. Tavoitteena oli luoda yhtenäinen kansakunta ja keskitetty valtiovalta.

Kampanja lähti liikkeelle istanbulilaisten yliopisto-opiskelijoiden keskuudesta, jotka alkoivat kampanjoimaan ja vaatimaan nimenomaan turkin käyttöä kaikissa julkisissa yhteyksissä. Osa vaati myös muunkielisiä lähtemään maasta. Lehdistö alkoi kirjoittaa kampanjasta, minkä johdosta se sai lisää tuulta alleen.

Henkilöt, jotka puhuivat jotain muuta kieltä kuin turkkia, saattoivat saada sakon ”turkkilaisuuden loukkaamisesta”.

## Lähteet
Älvnäs

**Älvnäs** on taajama Ekerön kunnassa Tukholman läänissä Upplandin historiallisessa maakunnassa Ruotsissa. Taajamassa oli 802 asukasta vuonna 2021.

## Lähteet

## Aiheesta muualla
Ampeláki (Réthymno)

**Ampeláki** (, ) on Kreikan kylä, joka sijaitsee Kreetan saarella. Se kuuluu hallinnollisesti Réthymnon kuntaan, Réthymnon alueyksikköön ja Kreetan alueeseen. Kylän väkiluku on 100 (2021).

Ampelákin kylä sijaitsee Kreetan läntisissä keskiosissa noin 15 kilometriä etelään Réthymnon kaupungista. Se on rakennettu noin 520 metrin korkeuteen merenpinnasta laskettuna. Ampeláki on osa Karén kyläyhdyskuntaa.

## Lähteet
Ümit Davala

**Ümit Davala** (s. 30. heinäkuuta 1973 Mannheim, Länsi-Saksa) on turkkilainen jalkapalloilija, pelipaikaltaan useimmiten keskikenttäpelaaja. Hän pelasi Turkin A-maajoukkueessa 41 maaottelua vuosina 1996–2004 ja saavutti pronssia MM-kilpailuissa 2002.

Davala edusti Turkin pääsarjassa İstanbulsporia kaudella 1995–1996 sekä Galatasarayta vuosina 1996–2001 ja 2002–2003. Hän voitti Turkin liigamestaruuden vuosina 1997, 1998, 1999 ja 2000 sekä Turkin Cupin vuosina 1999 ja 2000. Kaudella 1999–2000 hän pelasi UEFA-cupin voittaneessa Galatasarayn joukkueessa kuusi ottelua ja teki maalin alkulohko-ottelussa Bolognaa vastaan. Arsenalia vastaan pelatun loppuottelun ratkaisseessa rangaistuspotkukilpailussa hän teki joukkueensa kolmannen maalin. Elokuussa 2000 hän pelasi voitokkaassa UEFA Super Cupin loppuottelussa Real Madridia vastaan alusta loppuun.

Davala pelasi kaudella 2001–2002 italialaisseura AC Milanissa kymmenen Serie A:n ottelua. Hän siirtyi kesällä 2002 saman kaupungin Interiin mutta pelasi seuraavat kaksi kautta lainalla Turkissa ja Saksassa. Hän edusti Saksassa Werder Bremeniä ja voitti kaudella 2003–2004 sekä bundesliigamestaruuden että Saksan cupin. Hän pelasi kaikkiaan 33 bundesliigaottelua, joista viimeisen elokuussa 2005.

Davala pelasi Turkin alle 21-vuotiaiden maajoukkueessa. Hän pelasi Turkin A-maajoukkueessa ensimmäisen kerran huhtikuussa 1996 ystävyysottelussa Azerbaidžania vastaan. Hän pelasi EM-kilpailuissa 2000 avauskokoonpanossa alkulohko-otteluissa Italiaa ja Ruotsia vastaan. Hän saavutti MM-pronssia vuonna 2002. Hän pelasi tuossa MM-turnauksessa joukkueensa kaikki seitsemän ottelua ja niissä ensimmäistä ottelua lukuun ottamatta avauskokoonpanossa. Hän teki maalin alkulohko-ottelussa Kiinaa ja neljännesvälieräottelussa Japania vastaan. Davala pelasi viimeiseksi jääneen 41. A-maaottelunsa huhtikuussa 2004 ystävyysottelussa Belgiaa vastaan. Hän teki kahden MM-kisamaalinsa lisäksi maalin maaliskuussa 2001 MM-karsintaottelussa Makedoniaa ja lokakuussa 2002 EM-karsintaottelussa Liechtensteinia vastaan.

## Lähteet
Ampeláki

**Ampeláki** (, ) voi viitata seuraaviin paikkoihin Kreikassa:

* Ampeláki, kylä Amfilochían kunnassa Aitolia-Akarnanian alueyksikössä Länsi-Kreikan alueella
* Ampeláki, kylä Trípolin kunnassa Arkadian alueyksikössä Peloponnesoksen alueella
* Ampeláki, kylä Réthymnon kunnassa Réthymnon alueyksikössä Kreetan alueella